[Foto’s] Diewe ‘waag lewe’ om kabels by sinkgat te steelFoto: Verskaf “Sinkgate en kabeldiefstal is die grootste probleme in my wyk en gister het albei ons tegelyk getref.” Dit is die woorde van rdl. Ina Strydom nadat sy en ŉ span werkers Dinsdag reg deur die dag moes spook om naby ŉ nuutgevormde sinkgat in Thaba Tshwane (Voortrekkerhoogte) kragkabels te herstel wat gesteel is. Strydom het Woensdag aan Maroela Media gesê vier hoofstroomkragkabels is in die vroeë oggendure in ŉ afgeleë en digbebosde gebied tussen Thaba Tshwane en Valhalla in Centurion gesteel. “Die krag na Thaba Tshwane, 1 Militêre hospitaal en die Atteridgeville-gevangenis het tussen 02:00 en 03:00 afgegaan. Nagenoeg 50 m van elke draad, 200 m in totaal, is afgesaag en gesteel om verkoop te word,” het sy gesê. Strydom het gesê toe sy en ŉ kontrakteur van die Tshwane-metro gaan ondersoek instel het om vas te stel wat die kragonderbreking veroorsaak het, het hulle die nuutgevormde sinkgat opgemerk. “Die sinkgat is sowat 100 m in deursnee en die kante daarvan is direk onder die plek waar die kabels gesteel is. Die diewe het hul lewens gewaag om dit daar af te saag want die grond kon enige tyd verder ingegee het.” Strydom het gesê ŉ span werkers moes reg deur die dag en aand werk om nuwe kragkabels aan te lê en dit moes om die sinkgat herlei word. “Die sinkgat het veroorsaak dat herstelwerk langer as gewoonlik geduur het omdat ons met die swaar toerusting dit nie naby die gat kon waag nie. Maar teen Woensdagoggend was kragtoevoer na die grootste gedeelte van Thaba Tshwane, die hospitaal en die gevangenis herstel.” Volgens Strydom word die skade van die diefstal alleen om R300 000 beraam. Die sinkgat is een van vele in Thaba Tshwane. Dit het op eiendom van die militêre basis voorgekom en hou nie ŉ onmiddellike gevaar vir die publiek in nie.